31987D0369
L 198/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 7 април 1987 година
за сключване на Международната конвенция относно Хармонизираната система за описание и кодиране на стоките и протокола за изменение към нея
(87/369/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално членове 28, 113 и 235 от него,
като взе предвид предложението на Комисията (1),
като взе предвид становището на Европейския парламент (2),
като има предвид, че Съветът за митническо сътрудничество на своята пленарна сесия през юни 1983 г. прие Международната конвенция относно Хармонизираната система за описание и кодиране на стоките;
като има предвид, че целта на тази конвенция е да улесни международната търговия и събирането, сравнението и анализа на данните, които се отнасят до статистиката;
като има предвид, че тази конвенция e предвидена да замени, като международна база за митническите тарифи и статистическите номенклатури, Конвенцията относно номенклатурата, подписана в Брюксел на 15 декември 1950 г., която сега се използва като основа за Общата митническа тарифа и NIMEXE;
като има предвид, че тази конвенция беше подписана от името на Общността, при условие за приемане, на 10 юни 1985 г.; като има предвид, че протоколът за изменение на тази конвенция беше приет от Съвета за митническо сътрудничество на 24 юни 1986 г.; като има предвид, че е желателно инструментът за приемане на този протокол да бъде депозиран едновременно с инструмента за приемане на Международната конвенция относно Хармонизираната система;
като има предвид, че Общността предвижда прилагането на хармонизираната система от 1 януари 1988 г.;
като има предвид, че за Общността е от съществен интерес да се присъедини към тази конвенция заедно с най-важните страни в областта на международна търговия,
РЕШИ:
Член 1
Международната конвенция относно Хармонизираната система за описание и кодиране на стоките, съставена в Брюксел на 14 юни 1983 г., както и протоколът за изменението ѝ, съставен в Брюксел на 24 юни 1986 г., са одобрени с настоящото от името на Общността.
Текстовете на конвенцията и протокола за изменението ѝ са приложени към настоящото решение.
Член 2
Настоящото решение не накърнява по никакъв начин позицията на Общността при преговорите, отнасящи се до приемането на ревизираните списъци с тарифните отстъпки на базата на Хармонизираната система. Тези преговори ще продължат да бъдат водени в стриктно съответствие със специфичните ръководни насоки, приети от ГАТТ, с цел осигуряване на неутралитет при транспонирането на тарифните списъци.
Член 3
Председателят на Съвета с настоящото е оправомощен да посочи лицето, упълномощено да депозира инструментите за приемане от името на Общността (3).
Съставено в Люксембург на 7 април 1987 година.